Hversu langt eru Voyager-gervitunglin komin út í geiminn ? Voyager-geimförin lögðu af stað frá jörðu árið 1977 . Þau voru hönnuð til að kanna Júpíter og Satúrnus og áttu að endast í 5 ár . Hjá Satúrnusi var Voyager I sveigt út úr sléttu sólkerfisins svo að hægt væri að ná betri myndum af Títan , einu af tunglum Satúrnusar . Voyager II hélt hins vegar áfram ferð sinni milli reikistjarnanna í ytra sólkerfinu og kom til Úranusar 1986 og Neptúnusar 1989 . Hægt hefði verið að byggja geimfar sem hefði haldið áfram til Plútó en það var ekki gert . Enda þótt bæði geimförin séu fyrir löngu komin utar í sólkerfið en nokkur reikistjarna er enn langt í land að þau fari út úr því . Bæði Voyager I og Voyager II eru virk og enn eru upplýsingar lesnar af mælitækjum þeirra . Reikna má með að þau geti enst í 15 ár í viðbót en þá verða þau búin að missa alla orku vegna þess að of mikið af plútoninu sem gefur orkuna hefur þá klofnað . Voyager I er 11,5 milljarða kílómetra ( 10,6 ljósklukkustundir ) frá jörðu og stefnir í átt að stjörnumerkinu Naðurvalda . Voyager II er 9,1 milljarða kílómetra ( 8,4 ljósklukkustundir ) frá jörðu og stefnir nokkurn veginn að Síríusi . Þess má geta til samanburðar að meðalfjarlægð Plútós frá sól er um 6 milljarðar km og jörðin er um 150 milljónir km frá sól . Frekari upplýsingar um Voyager verkefnið má finna á þessari síðu hjá Geimferðastofnun Bandaríkjanna , NASA .